Gareth Rees en Rod Snow van Kanada sowel as James Dalton is van die veld gejaag en saam met Pieter Hendriks daarna vir die res van die toernooi geskors. Dit was ’n mislike dog yslike tree na Wêreldbekerglorie.
Gepraat van ’n omgesukkelde Louis Luyt, het ek een van my mees patetiese oomblikke ’n jaar vroeër in die einste Boet Erasmus beleef.
Ek en Johan Esterhuizen het betroubaar verneem dat Luyt die Bokspan vir die eerste toets teen Engeland geveto het en die veranderinge daaraan was die Rapport-voorblad op 5 Junie 1994.
’n Groot, donker skaduwee het in die manstoilet verskyn. Ander mans het gegroet en uitgeskarrel – al het hulle hom nie geken nie.